<classify> ASKARI Polisi wawili akiwemo Mkuu wa Kituo cha Polisi Wilaya ya Uvinza mkoani Kigoma, Emmanuel Pallangyo 59 wameieleza Mahakama ya Hakimu Mkazi Kisutu kuwa watu waliodaiwa kuuawa na Mbunge wa Kigoma Mjini, Zitto Kabwe kwenye operesheni ya kuondoa watu, wapo hai na wanashitakiwa kwa makosa ya mauaji.Mbali na Pallangyo shahidi mwingine ni Mpelelezi wa kituo chicho, PC Abilah walidai hayo jana mbele ya Hakimu Mkazi Mkuu, Huruma Shaidi.Akiongozwa na Wakili wa Serikali, Tumain Kweka, Pallangyo alidai 0ktoba 19, 2018 Mkuu wa Upelelezi wilayani Uvinza, Omary Diwani aliwapeleka kituoni hapo watuhumiwa Geria Seja, Masanja John, Shishi George, Mkono Mwanju na Jumanne Jackson.Alidai baada ya kuwapokea kituoni hapo waliandika majina yao, umri, makazi, jinsia na makosa yao kwenye kitabu cha kuandika orodha ya mahabusu kinachotumika kituoni hapo. Alidai watu hao walituhumiwa kwa makosa ya mauaji ya raia wawili na askari yaliyotokea Kijiji cha Mpeta.Alidai watu hao walipokaguliwa walikutwa na majeraha na kwa sababu walikuwa wamepatiwa matibabu waliingizwa mahabusu mpaka upelelezi wa kesi ya mauaji ulipokamilika.Pallangyo alidai watu hao pamoja na wenzao walipelekwa mahakamani kujibu mashitaka ya mauaji yanayowakabili.Mpelelezi wa kituo hicho, PC Abilah alidai Oktoba 18, 2018 alipata taarifa kutoka kwa msiri kuwa kuna watu waliohusika na mauaji ya askari Kijiji cha Mpeta na kwamba wako maeneo ya Kituo cha Afya Nguruka wakiwa wanapatiwa matibabu.Alidai kuwa aliongozana na askari wenzake hadi katika kituo hicho cha afya na kuwakuta wakiwa wamelazwa wodi ya wanaume na aliambiwa kuwa wana majeraha ya risasi.Daktari aliendelea kuwapatia matibabu na alipomaliza tuliwaweka chini ya ulinzi ndipo tuliwasiliana na OCCID Diwani ambaye alikuja na OC wa operesheni Mkoa wa Kigoma na kuwachukua watuhumiwa watatu ambao tayari walikuwa wamepatiwa huduma ya kwanza,alidai.Pia alidai kuwa polisi hawakuwaua watu hao wapo hao na kwamba wapo gereza la Wilaya ya Kigoma kwa sababu wana kesi ya mauaji. Alidai mara ya mwisho aliwaona watu hao Mahakama ya Wilaya ya Kigoma alipokwenda kutoa ushahidi katika kesi ya mauaji.Katika kesi hiyo, Zitto anadaiwa Oktoba 28, 2018 akiwa katika mkutano na waandishi wa habari, uliyofanyika katika Makao Mkuu ya ofisi ya Chama cha ACT Wazalendo alitoa maneno ya uchochezi yenye kuleta hisia ya hofu na chuki.Inadaiwa alisema; Watu ambao walikuwa ni majeruhi katika tukio la mapambano baina ya wananchi na polisi wakiwa wamekwenda hospitali kupata matibabu katika Kituo cha Afya Nguruka, Polisi wakapata taarifa kuwa kuna watu wanne wamekwenda hospitali Kituo cha Afya Nguruka kupata matibabu wakawafuata kule wakawaua.  <topic>: KITAIFA 